หุ้นปิดตลาดลดลง 8.94 จุด
ดัชนีหลักทรัพย์ไทยวันนี้หลุด 690 จุดหวั่นปัญหาการเมือง โดยปรับลดลง&nbsp;8.94 จุด
15 ก.พ. 2553

ดัชนีหลักทรัพย์ไทยวันนี้หลุด 690 จุดหวั่นปัญหาการเมือง โดยปรับลดลง 8.94 จุด
ดัชนีตลาดหลักทรัพย์ไทยประจำวันที่ 15 กุมภาพันธ์ 2553 ปิดตลาดที่ระดับ 689.09 จุด ลดลง 8.94 จุด หรือ -1.28% มูลค่าการซื้อขาย 7,617.79 ล้านบาท โดยดัชนีปรับขึ้นแตะระดับสูงสุดของวันที่ 697.13 จุด และลดลงต่ำสุด 688.28 จุด
ทั้งนี้ ตลาดหุ้นไทยยังคงถูกปัจจัยลบจากในประเทศและต่างประเทศรุมเร้า โดยเฉพาะปัจจัยทางการเมืองในประเทศ และการปรับเพิ่มสำรองของธนาคารจีน รวมทั้งหลายตลาดในภูมิภาคเอเชียปิดทำการในช่วงเทศกาลตรุษจีน เช่น สิงคโปร์ และ ฮ่องกง ที่เป็นศูนย์กลางการเงินที่สำคัญ ขณะที่ตลาดหุ้นสหรัฐปิดทำการ เนื่องในวันประธานาธิบดี ทำให้มูลค่าการซื้อขายเบาบาง
นายเทิดศักดิ์ ทวีธีระธรรม ผู้อำนวยการอาวุโส บริษัทหลักทรัพย์ (บล.) เอเซีย พลัส กล่าวว่า "นักลงทุนกังวลปัจจัยการเมืองกรณีการวางระเบิด ซึ่งเป็นสัญญาณว่า สถานการณ์ทางการเมืองมีความรุนแรงเกิดขึ้น ก่อนที่จะวันตัดสินคดียึดทรัพย์ พ.ต.ท.ทักษิณ ชินวัตร อดีตนายกรัฐมนตรี ในวันที่ 26 ก.พ. นี้"
อย่างไรก็ตาม นายเทิดศักดิ์ เชื่อว่า ดัชนีที่ระดับ 680 จุด น่าจะเป็นแนวรับที่ผ่านไปได้ยาก เพราะฉะนั้นในช่วงนี้น่าจะเป็นจังหวะดีที่นักลงทุนจะเข้าไปทยอยสะสมหุ้นปันผลดี
หลักทรัพย์ที่มีมูลค่าการซื้อขายมากที่สุด 5 อันดับ ได้แก่
ADVANC  ปิดที่ 88.75 บาท  เพิ่มขึ้น 0.50 บาท หรือ 0.57%
PTT        ปิดที่ 216.00 บาท ลดลง 5.00 บาท หรือ 2.26%
PTTEP     ปิดที่ 129.50 บาท ลดลง 2.50 บาท หรือ 1.89% 
BANPU    ปิดที่ 522.00 บาท ลดลง 8.00 บาท หรือ 1.51% 
CPF         ปิดที่ 11.60 บาท ลดลง 0.30 บาท หรือ 2.52%